Tilannehuone.fi -verkkopalvelusta löytyvä kuvaus Kouvolan palokunnan sunnuntai-iltana suorittamasta pelastustehtästä saa lukijan hieraisemaan silmiään.

Kuvan naakka ei vaadi pelastamista. MOSTPHOTOS

Se kuuluu näin: ”Palokunta pelasti Yrjöntiellä naakan koivusta kaatamalla kyseisen koivun. Terveen näköinen naakka lähti pelastustehtävän yhteydessä puusta lentoon.”

Minkälainen tarina voit kätkeytyä tämänkaltaisen tehtävänkuvauksen taakse?

– Jumalan kiitos en ole itse ollut paikalla tämän tapahtuessa, saa hyvät lööpit, palomestari Asko Rouhiainen Kouvolan palolaitokselta naureskelee.

Hän kuitenkin ottaa asiakseen selvittää, miksi ihmeessä palokunta on pelastanut linnun puusta. Lyhyiden tutkimusten jälkeen tapahtumaketju saa järjellisen selityksen.

– Eilisen raportin mukaan naakka oli jäänyt jalastaan kiinni oksan haaraan. Lintu oli räpiköinyt siinä useita kymmeniä minuutteja, kunnes ohikulkija oli tehnyt siitä ilmoituksen palolaitokselle hieman ennen yhtätoista, Rouhiainen kertoo.

Palokunta saapui paikalle alle vartissa. Pelastajat yrittivät ensin saada linnun irti puuta heiluttamalla, mutta tirpan pysyessä tiukasti kiinni, päättivät he lopulta kaataa noin ranteen paksuisen puun siivekkään vapauttamiseksi.

– Puu oli niin ohut, ettei sitä vasten voitu laittaa tikkaita, mutta niin korkea, ettei naakkaan ylletty maasta käsin. Näin ollen se päätettiin kaataa hallitusti, Rouhiainen lukee raportista.

Lintu oli irronnut koivua kaadettaessa ja lentänyt tiehensä terveen oloisena.

– Palokunta on ollut paikalla nopeasti ja toiminut ansiokkaasti. Otan äskeiset sanani takaisin, näinhän tässä pitää toimia, kun on eläin kiipelissä, Rouhiainen sanoo.

Korjattu: lähde on tilannehuone.fi, ei palokunnan tiedote.